**Nyhetsbrev september 2022**

Kjære medlemmer og samarbeidspartnere.

Jeg har vært på plass i Electronic Coast siden 1. september, og skal videreføre arbeidet etter Roger Dalseg, som dessverre gikk bort i juni. Foreningen fortsetter å ha kontorplass hos Kobben på Forskningsparken, men jeg ønsker å være ute hos dere for å se, å lære mer av, hva dere driver med, så inviter meg gjerne!

De siste årene har vært preget av bla. pandemien. Det er gledelig å se at industriforeningen allikevel har holdt det gående, og at det fortsatt er stor positivitet og optimisme.

Fagteamene robust elektronikk, pakketeknologi, kretskort og FOUI har en mangeårig relasjon som revitaliseres i disse dager.

Fagteam avanse er en videreføring av kompetanseteamet som har eksistert innad i klyngen siden 1995. Nå formaliseres teamet inn i Electronic Coast. Neste møte 23.11.22

Bærekraft/ESG er et fagteam på trappene. Med forprosjektmidler som ble tildelt våren 2022 er vi klare for kick off 4.10. Samlingen holdes på RS Noatun og vi starter med lunsj kl.11.30 før Jørund Buen, bærekraftsansvarlig i Sparebank 1, drar oss igjennom følgende agenda:

* Hva vil bank, finans, myndigheter og storkunder med rapporteringsforpliktelser klassifisere som bærekraftig fremover? EU-taksonomien/Lov om bærekraftig finans
* Konsekvensene av energimangel i EU (og Norge?): RePOWER EU - fornybarsatsing og energieffektivitet
* Krav til at produkter skal leve lenger, kunne repareres og kunne gjenbrukes/resirkuleres: EUs sirkulærøkonomi-strategi
* Nye krav til aktsomhetsvurderinger rundt menneske- og arbeidsrettigheter i drift, verdikjeder og mot forretningspartnere: Åpenhetsloven + Corporate Due Diligence Directive
* Norske selskapers lovpålagte aktivitets- og redegjørelsesplikt under Likestillings- og diskrimineringsloven
* Krav til rapportering på bærekraftsområdet: regnskapsloven og EUs Corporate Sustainability Reporting Directive

Det er helt uforpliktende og kostnadsfritt å delta på første samling. Dersom det er andre i din bedrift som kan ha nytte av å delta, er det hyggelig hvis du videresender denne informasjonen. Dersom du ikke har fått en invitasjon med påmelding, finner du den [her.](https://no.surveymonkey.com/r/H65SHGJ)

20. oktober er vi arrangører av Hackathon under «Made in Horten»

Målet er å koble studenter og bedrifter til en felles oppgaveløsning. Foreløpig har vi veldig mange påmeldte studenter fra USN IMST, USN Sprout og NTNU. Vi har fortsatt plass til flere bedrifter, så disse studentene får en reell match-making for fremtiden, så har du noen hos deg som kunne tenke seg å være med, eller bedriften deres ønsker å stille med et team eller har en oppgave de ønsker løst, er det bare å ta kontakt.

**Kommende arrangement:**

4. oktober – Oppstart bærekraftsrapportering

20. oktober – Made in Horten & Hackathon

15. desember – Årets julebord for Electronic Coast sine medlemmer og samarbeidspartnere